SLOVENSKÁ  KNIŽNICA  PRE NEVIDIACICH
MATEJA  HREBENDU V  LEVOČI

vysokoškolský pedagóg, spisovateľ

bibliografický leták

Zostavila: Anna Tabáková
Vydala:    SKN M. Hrebendu, apríl 2011
     Vážení  čitatelia, 

     dovoľte, aby sme Vám v tejto bibliografii predstavili významného pedagóga a spisovateľa PaedDr. Antona Laučeka, PhD. Slovenská knižnica pre nevidiacich Mateja Hrebendu v Levoči má vo svojom knižničnom fonde jeho diela: Anjelom svojím prikážem o tebe v Braillovom  písme a  Pierko iba ľahučko prichytené vo zvukovej podobe.
 
Životopis
     Narodil sa 7. apríla 1950 v Ružomberku. V roku 1968 vyštudoval Strednú všeobecnú školu v Ružomberku, v ďalších rokoch pokračoval v štúdiu na Pedagogickej fakulte v Banskej Bystrici v odbore slovenčina – nemčina (1970 - 1974)  a diaľkovo popri zamestnaní na Filozofickej fakulte Univerzity P. J. Šafárika v Prešove v odbore slovenčina – história (1979 - 1985). Pôsobil ako vychovávateľ v domove mládeže a zároveň učil na stredných školách v Ružomberku, Liptovskom Hrádku a v Liptovskom Mikuláši. Neskôr sa stal riaditeľom Domova mládeže v Ružomberku. Dva roky bol v slobodnom spisovateľskom povolaní. Od roku 1995 je pedagógom na Katecheticko-pedagogickej fakulte sv. Ondreja v Ružomberku (dnes Katolícka univerzita v Ružomberku). Debutoval knihou poviedok Zelená modrá (1982), v ďalších svojich prózach si všíma podoby medziľudských vzťahov v rozličných životných situáciách. Historickou prózou Cez utrpenie (1997) sa vrátil k tragickým udalostiam, ktoré sa odohrali roku 1907 v Černovej. Román Pušky v hrnci, granáty v kredenci (1993) je v slovenskej literatúre jediným humorne ladeným románom s vojnovou tematikou. "Smiech cez slzy" charakterizuje aj Laučekov román zo školského prostredia Keď lastovičky nemôžu lietať (2006). Čitateľa, obľubujúceho krátke a úderné texty, provokujúce úsmev aj zamyslenie, oslovia knižky Iba tak (2007), Iba tak II. (2008)a Iba tak III. (2009). Podľa jeho scenára sa zrealizovala televízna inscenácia pre mládež Benedikt (1974). Napísal tiež prvý román o Andrejovi Hlinkovi pod názvom Andrej (2007) a životopisnú prózu o biskupovi Jánovi Vojtaššákovi s názvom Anjelom svojim prikážem o tebe (2000). Je autorom Stručnej príručky nemčiny pre turistov (1992), vysokoškolskej učebnice Katolícka moderna (2003) a Literatúry pre deti a mládež (2004). Autorsky sa podpísal pod monografie Výrobný román (2003), Schéma a dogma v literatúre (2006), Schematická reportáž Ferdinanda Gabaja (2008), Perom pálil, perom chválil (2009), Svedectvo reportáží z "krajín, kde vychádza slnko" (2009).
Diela
•	Benedikt (televízna inscenácia, v roku1974 bola inscenácia zrealizovaná a odvysielaná)
•	Zelená modrá 
•	Pierko iba ľahučko prichytené 
•	Opušťák 
•	Pušky v hrnci, granáty v kredenci 
•	Cez utrpenie 
•	Anjelom svojim prikážem o tebe 
•	Keď lastovičky nemôžu lietať 
•	Andrej 
•	Černovčania (spoločné vydanie dvoch historických noviel Andrej a Cez utrpenie)
•	Iba tak 
•	Iba tak II. 
•	Iba tak III. 

Zdroj: internet